钦定古今图书集成/历象汇编/岁功典/第033卷 > 《唐书》 > 礼乐志
## 钦定古今图书集成/历象汇编/岁功典/第033卷 > 《唐书》 > 礼乐志

皇后岁祀季春吉巳享先蚕，遂以亲桑散斋三日于
后殿，致斋一日于正寝，一日于正殿。前一日，尚舍设
御幄于正殿西序及室中，俱东向。致斋之日，昼漏上
水一刻，尚仪版奏：“请中严。”尚服帅司仗布侍卫，司宾
引内命妇陪位，六尚以下，各服其服，诣后殿奉迎。尚
仪版奏：“外办。”上水二刻，皇后服钿钗礼衣、结佩，乘舆
出自西房，华盖警跸，皇后即御坐，六尚以下侍卫。一
刻顷，尚仪前跪奏称：“尚仪妾姓言，请降就斋室。”皇后
降坐，乘舆入室。散斋之日，内侍帅内命妇之吉者，使
蚕于蚕室，诸预享者皆斋前。享三日，尚舍直长设大
次于外壝东门之内道北，南向；命妇及六尚以下次
于其后，俱南向。守宫设外命妇次，大长公主、长公主、
公主以下于南壝之外道西，三公夫人以下在其南，
重行异位，东向北上。陈馔幔于内壝东门之外道南，

步所，方三丈，高五尺，四出陛。尚舍量施帷障于外壝
之外，四面开门。其东门足容厌翟车。”前享一日，内谒
者设御位于坛之东南，西向；望瘗位于西南，当瘗埳，
西向；亚献、终献位于内壝东门之内，道南，执事者位
于其后，重行异位，西向北上；典正位于坛下，一位于
东南，西向；一位于西南，东向，女史各陪其后。司赞位
于乐县东北，掌赞二人在南，差退，西面。又设司赞、掌
赞位于埋埳西南，东面南上；典乐举麾位于坛上南
陛之西，东向；司乐位于北县之间，当坛北向；内命妇
位于终献之南，绝位，重行异位，西向北上；外命妇位
于中壝南门之外，大长公主以下于道东，东西当内
命妇，差退；太夫人以下于道西，去道远近如公主，重
行异位，相向北上。又设御采桑位于坛上，东向；内命
妇采桑位于坛下，当御位东南，北向西上；执御钩筐
者位于内命妇之西，少南，西上；内外命妇执钩筐者
位各于其采桑位之后。设门外位：享官于东壝之外
道南，从享内命妇于享官之东，北面西上；从享外命
妇于南壝之外道西，如设次。设酒尊之位于坛上东
南隅，北向西上；御洗于坛南陛东南，亚献之洗又于
东南，俱北向。币篚于坛上尊坫之所。晡后，内谒者帅
其属，以尊坫、罍洗、篚羃入设于位，升坛者自东陛。享
日未明十五刻，太官令帅宰人以鸾刀割牲，祝史以
豆取毛血，置于馔所，遂烹牲。五刻，司设升设先蚕氏
神座于坛上北方，南向。前享一日，金吾奏请“外命妇
等应集坛”所者，听夜行。其应采桑者四人，各有女侍
者，进筐钩，载之而行。其日未明四刻，捶一鼓为一严；
二刻，捶二鼓为再严。尚仪版奏：“请中严。”一刻，捶三鼓
为三严。司宾引内命妇入立于庭，重行，西面北上。六
尚以下诣室奉迎。尚服负宝，内仆进厌翟车于阁外。
尚仪版奏：“外办。”驭者执辔，皇后服鞠衣，乘舆以出，华
盖、侍卫警跸，内命妇从。出门，皇后升车，尚功进钩，司
制进篚，载之。内命妇及六尚等乘车从，诸翊驾之官
皆乘马。驾动，警跸，不鸣鼓角，内命妇、宫人以次从。其
日三刻，尚仪及司酝帅其属入实尊罍及币，太官令
实诸笾豆、簠、簋俎等。内谒者帅其属诣厨奉馔入，设
于馔幔内。驾将至，“女相者引享”官、内典引引外命妇
俱就门外位。驾至大次门外，回车南向。尚仪进车前，
跪奏称：“尚仪妾姓言，请降车。”皇后降车，乘舆之大次，
华盖伞扇尚仪以祝版进御署，出奠于坫。尚功司制
进受钩筐以退。典赞引亚献及从享内命妇俱就门
外位。司赞帅掌赞先入就位。女相者引尚仪、典正及
女史、祝史与女执尊罍筐羃者入自东门，当坛南，北
向西上。司赞曰：“再拜。”掌赞承传，尚仪以下皆再拜，就
位。司乐帅女工人入，典赞引亚献、终献，女相者引执
事者，司宾引内命妇，内典引引外命妇入就位。皇后
停大次半刻顷，司言引尚宫立于大次门外，当门北
向。尚仪版奏：“外办。”皇后出次，入自东门，至版位，西向
立。尚宫曰：“再拜”，皇后再拜。司赞曰“众官再拜”，在位者
皆再拜。尚宫曰：“有司谨具，请行事。”乐三成，尚宫曰：“再
拜”，皇后再拜。司赞曰“众官再拜。”在位者皆再拜。坛上
尚仪跪取币于篚，兴，立于尊所。皇后自坛南陛升，北
面立。尚仪奉币，东向进，皇后受币进，北向跪奠于神
座，少退，再拜。降自南陛，复于位初。内外命妇拜讫，女
祝史奉毛血之豆，立于内壝东门之外。皇后已奠币，
乃奉毛血入，升自南陛。尚仪迎引于坛上，进跪奠于
神座前。皇后既升奠币，司膳出，帅女进馔者奉馔陈
于内壝东门之外。皇后既降，复位，司膳引馔入，至阶，
女祝史跪彻毛血之豆，降自东陛以出。馔升自南陛，
尚仪迎引于坛上，设于神座前。皇后诣罍洗，尚仪跪
取匜，兴，沃水。司言跪取盘，兴，承水。皇后盥，司言跪取
巾于筐，进以帨，受巾，跪奠于篚。乃取爵于篚，兴，进，受
爵。尚仪酌罍水，司言奉盘，皇后洗爵，司言授巾，皆如
初。皇后升自坛南陛，诣酒尊。尚仪赞“酌醴齐”，进先蚕
氏神座前，北向跪奠爵，兴，少退立。尚仪持版进于神
座之右，东面跪读祝文，皇后再拜。尚仪以爵酌上尊
福酒，西向进，皇后再拜受爵，跪祭酒，啐酒奠爵，兴。尚
仪帅女进馔者持笾俎进神前，三牲胙肉各置一俎，
又以笾取稷黍饭，共置一笾。尚仪以饭笾胙俎西向，
以次进，皇后每受以授左右，乃跪取爵，遂饮卒爵，兴，
再拜，降自南陛，复于位。初，皇后献将毕，典赞引贵妃
诣罍洗，盥手洗爵，自东陛升坛，酌盎齐于象尊，进神
座前，北向跪奠爵，兴，少退，再拜。尚仪以爵酌福酒进，
贵妃再拜受爵，跪祭，遂饮，卒爵，再拜，降自东陛，复位。
昭仪终献如亚献，尚仪进神座前，跪彻豆。司赞曰“赐
胙。”掌唱曰“众官再拜。”在位者皆再拜。尚宫曰：“再拜。”皇
后再拜。司赞曰“众官再拜。”在位者皆再拜。尚宫请就
望瘗位，司赞帅掌赞就瘗埳西南位。皇后至望瘗位，
西向立。尚仪执篚进神座前取币，自北陛降坛，西行
诣瘗埳，以币置于埳。司赞曰：“可。”瘗埳东西各四人实
土半埳。尚宫曰：“礼毕，请就采桑位。”尚宫引皇后诣采桑坛，升自西陛，东向立。初，皇后将诣望瘗位，司宾引
内外命妇采桑者、执钩筐者皆就位。〈内外命妇一品各二人二品三
品各一人〉皇后既至，尚功奉金钩自北陛升，进，典制奉筐
从升。皇后受钩采桑，典制以筐受之；皇后采三条，止。
尚功前受钩，典制以筐俱退。皇后初采桑，典制等各
以钩授内外命妇。皇后采桑讫，内外命妇以次采，女
史执筐者受之。内外命妇一品采五条，二品采九条，
止。典制等受钩，与执筐者退复位。司宾各引内外命
妇采桑者以从。至蚕室，尚功以桑授蚕母，蚕母切之，
以授婕妤，食蚕，洒一簿止。尚仪曰：“礼毕”，尚宫引皇后
还大次，内外命妇各还其次。尚仪、典正以下俱复执
事位。司赞曰：“再拜。”尚仪以下皆再拜出。女工人以次
出。其祝版燔于齐所。车驾还宫之明日，内外命妇设
会于正殿，如元会之仪，命曰：“劳酒。”